Zápisnica
zo zasadnutia Obecného zastupiteľstva vo Veselom
zo dňa 29. 2. 2012

Prítomní: Podľa prezenčnej listiny, ktorá tvorí súčasť zápisnice

Program:
1.	Otvorenie a privítanie prítomných
2.	Schválenie programu zasadnutia
3.	Určenie overovateľov zápisnice a zapisovateľa
4.	Kontrola uznesení
5.	Pestovateľská pálenica
6.	Osvetlenie obce
7.	Schválenie účtovnej závierky rok 2011 
8.	Kanalizácia obce
9.	Rôzne
10.	Diskusia
11.	Záver

1. Zasadnutie OZ otvorila V. Šipková, starostka obce.  Na zasadnutí bolo prítomných 6 poslancov a zastupiteľstvo bolo uznášaniaschopné. Poslanec PhDr. Peter Koiš  ospravedlnil neprítomnosť na zasadnutí. 

2. V. Šipková, starostka obce prečítala program zasadnutia. Navrhla schválenie zmien v programe a to predstavenie projektu pestovateľská pálenica a osvetlenie obce.  Program zasadnutia bol schválený.

3. V. Šipková predložila návrh na určenie zapisovateľa zápisnice pracovníčku OcÚ Veselé Bc. Máriu Krátkú a za overovateľov zápisnice poslancov Adrianu Duračkovú a Ľubomíra Duračku.

4. Uznesenia z predchádzajúceho zasadnutia prečítala hlavná kontrolórka obce p. Mária Horinová. 

5. Na zasadnutí obecného zastupiteľstva sa osobne zúčastnili Ing. Maroš Novák a p. Hornák, ktorí podali na Obecný úrad Veselé žiadosť o predbežné stanovisko obce Veselé ku zriadeniu a prevádzkovaniu pestovateľskej pálenice v obci Veselé. Ich zámerom je zakúpenie nehnuteľnosti v okrajovej časti obce Veselé. Pri prevádzkovaní pálenice plánujú používanie najmodernejších technológíí. Podľa vyjadrenia žiadateľov  prevádzka pálenice bude zabezpečená tak, aby sa do ovzdušia nešíril zápach z výroby a neunikli do pôdy odpadové vody. Vzniknutý bioodpad bude zvážaný do špeciálnych čističiek, čo bude mať firma zmluvne zabezpečené prostredníctvom Ministerstva poľnohospodárstva a Ministerstva životného prostredia. Firma bude registrovaná v obci Veselé, čo prinesie obci zvýšenie daňových príjmov a vytvoria pracovné príležitosti pre občanov z Veselého. V budúcnosti plánujú zabezpečovať výkup ovocia od občanov.
Starostka obce skonštatovala, že je to závažné rozhodnutie pre obec a poslanci navrhli predmetnú vec prekonzultovať a vyjadria sa žiadateľovi v priebehu cca 2 týždňov.

6. Starostka obce Veselé hľadá možnosti rekonštrukcie verejného osvetlenia obce. Keďže výzvy na využitie eurofondov v tejto oblasti neboli zverejnené a predpoklady možnosti čerpania financií nebudú, je tu možnosť rekonštruovať verejné osvetlenie financovaním prostredníctvom úveru cez Slovenskú Záručnú a Rozvojovú banku. Na splácanie úveru získa obec finančné prostriedky úsporou elektrickej energie. Na zasadnutí obecného zastupiteľstva sa zúčastnili predstavitelia firmy Minerál MMV a. s Brnianska 21 Trenčín p. Mudraninec a Philips p. Ing. Páleník.
Predstavili prítomným možnosť rekonštrukcie verejného osvetlenia obce Veselé (v počte 159 ks) LED svetlami MINI IRIDIUM 41 W PHILIPS, celková cena rekonštrukcie je 118 483,20 €. Momentálna hodinová spotreba elektrickej energie je 15 kW, po rekonštrukcii spotreba pre 159 svietidiel klesne na 4,77 kW. Vysvetlili rekonštrukciu verejného osvetlenia po technickej i ekonomickej stránke a odpovedali na otázky starostky a poslancov.
Starostka obce preverí prefinancovanie rekonštrukcie verejného osvetlenia cez Slovenskú Záručnú a Rozvojovú banku Trnava.

7. K predloženej účtovnej závierke rok 2011 účtovníčkou obce p. Michalčíkovou D. sa vyjadrovali poslanci a na ich dopyty odpovedali starostka obce a účtovníčka. Poslankyňa J. Kováčová sa informovala o výdavkoch na MŠ. Starostka obce jej odpovedala, že analýza pol. 633 009 jej môže byť poskytnutá prostredníctvom hlavnej kontrolórky.. 

8. Starostka obce oboznámila prítomných s Rozhodnutím ministra životného prostredia Slovenskej republiky o poskytnutí podpory formou dotácie z environmentálneho fondu na rok 2012, ktorým schvaľuje poskytnutie finančných prostriedkov pre obec Veselé na akciu:
 Dubovany, Veselé, Rakovice, Borovce Skupinová kanalizácia a ČOV pre účelové združenie obcí 4. Stavba súboru stavieb – SO 12 Kanalizácia v obci Veselé – Zmena 10/2007, SO 12.5 Kanalizačné odbočky, vo výške 122.784,00 €, s podmienkou zabezpečenia najmenej 5 % z poskytnutých finančných prostriedkov z Environmentálneho fondu na rok 2012 na financovanie účelu dotácie z iných zdrojov, t. j. vo výške 6.139,20 €. Za poskytnuté finančné prostriedky sa zrealizuje stoka A, od s. č. 104 (Ing. Ľ. Valo).

9. Diskusia
Na návrh poslancov bola otvorená diskusia, nakoľko na zasadnutí boli prítomní občania a chceli predniesť svoje príspevky do diskusie. Na ich otázky odpovedala starostka obce a zástupca starostky p. Michal Čekan. Otázky sa týkali prevádzkovania cintorínov,  prenájmu a odpredaja pozemkov, poplatku za odvoz komunálneho odpadu, prevádzky ZŠ Veselé, či má kurička kurz a potrebné oprávnenie na činnosť, práce pracovníkov na aktivačnú činnosť a pracovníkov na dohodu.  

10.	Rôzne
Starostka obce informovala, že obce si môžu pripraviť projekty pre tento rok na rozšírenie a budovanie kanalizácie, rozvoj odpadového hospodárstva a v rámci Zelenej investičnej schémy projekty na zlepšenie energetickej hospodárnosti obecných budov. Predpokladané termíny uzávierky sú október 2012.
Starostka obce predložila žiadosť MUDr. Aleny Štefkovej o zníženie poplatku za komunálne odpady. Zníženie poplatku nebolo schválené.
Starostka obce oboznámila prítomných s potrebou zabezpečenia krojov pre folklórny súbor Veselanček. 
Starostka obce oboznámila prítomných s ponukou firmy LADISCO s. r. o. Považany, so systémom zberu opotrebovanéhokuchynského oleja v obciach. 
Starostka obce informovala prítomných o zverejnení výberového konania na funkciu hlavného kontrolóra obce z dôvodu ukončenia funkčného obdobia kontrolóra.
Starostka obce navrhla prítomným poriadanie privítania do života najmladších občanov obce.

11.	Na záver starostka obce poďakovala prítomným za účasť na zasadnutí.

Vo Veselom 29. 2. 2012   

Zapísala:

Bc. Mária Krátká                                            ...........................................................

Overovatelia zápisnice:

Adriana Duračková                                      ..............................................................

Ľubomír Duračka                                         ..............................................................